Document ID: 32010D0693

РЕШЕНИЕ НА КОМИСИЯТА
от 22 юли 2010 година
за създаване на единен формат за втория доклад на държавите-членки относно прилагането на Директива 2004/42/ЕО на Европейския парламент и на Съвета относно намаляването на емисиите от летливи органични съединения
(нотифицирано под номер C(2010) 4955)
(2010/693/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2004/42/ЕО на Европейския парламент и на Съвета от 21 април 2004 г. относно намаляването на емисиите от летливи органични съединения, които се дължат на използването на органични разтворители в някои лакове и бои и в продукти за пребоядисване на превозните средства и за изменение на Директива 1999/13/ЕО (1), и по-специално член 7 от нея,
като има предвид, че:
(1)
Съгласно член 3, параграф 1 от Директива 2004/42/ЕО държавите-членки следва да гарантират, че след сроковете, установени в приложение II към посочената директива, продуктите, определени в приложение I към същата директива, се пускат на пазара в рамките на тяхната територия само ако съдържанието на летливи органични съединения („ЛОС“) не надвишава съответните пределни стойности, установени в приложение II към споменатата директива, и ако съдържанието на ЛОС е правилно етикетирано съгласно член 4 от същата директива.
(2)
Съгласно член 7 от Директива 2004/42/ЕО държавите-членки следва да докладват въз основа на общ формат, изготвен от Европейската комисия, резултатите от програмите за мониторинг, създадени съгласно член 6 от посочената директива, както и категориите и количествата продукти, за които е издадена лицензия.
(3)
Форматът за първия доклад, обхващащ периода 1 януари -31 декември 2007 г., беше създаден с Решение 2007/205/ЕО на Комисията (2). Следва да бъде създаден единен формат за втория доклад, за да могат държавите-членки да изпълнят задължението си да представят доклад, обхващащ периода 1 януари-31 декември 2010 г.
(4)
Мерките, предвидени в настоящото решение, са в съответствие със становището на комитета, посочен в член 12, параграф 2 от Директива 2004/42/ЕО,
ПРИЕ НАСТОЯЩОТО РЕШЕНИЕ:
Член 1
При изготвянето на доклада, посочен в член 7 от Директива 2004/42/ЕО и обхващащ периода 1 януари 2010 г.- 31 декември 2010 г., държавите-членки използват формата, изложен в приложението към настоящото решение.
Член 2
Адресати на настоящото решение са държавите-членки.
Съставено в Брюксел на 22 юли 2010 година.

Labels: 1
20
3
12
15